b'\n_START_ARTICLE_\nMatej Bre\xc5\xa1ar\n_START_SECTION_\n\xc5\xbdivljenje in delo\n_START_PARAGRAPH_\nBre\xc5\xa1ar je leta 1982 kon\xc4\x8dal II. gimnazijo v Mariboru. Doktoriral je iz matematike leta 1990 na Fakulteti za naravoslovje in tehnologijo (FNT) Univerze v Ljubljani z doktorsko disertacijo Odvajanja, homomorfizmi in sorodne preslikave na kolobarjih in Banachovih algebrah pod Vukmanovim mentorstvom._NEWLINE_Leta 1995 je za vrhunske dose\xc5\xbeke na podro\xc4\x8dju matematike prejel nagrado Republike Slovenije za znanstvenoraziskovalno delo._NEWLINE_V petih letih raziskovalnega delovanja je v vodilnih matemati\xc4\x8dnih revijah po svetu objavil ve\xc4\x8d kot 30 del, ki vsebujejo vrsto izvirnih znanstvenih dose\xc5\xbekov. Med tipi\xc4\x8dnimi problemi, ki jih v svojih delih obravnava dr. Bre\xc5\xa1ar, je problem odvajanj, ki ga je za\xc4\x8del von Neumann \xc5\xbee v petdesetih letih. Bre\xc5\xa1ar je ugotovil, kdaj slika omejenega odvajanja na Banachovih algebrah le\xc5\xbei v radikalu. Raziskoval je, kdaj so lokalna odvajanja tudi globalna odvajanja. K \xc5\xa1tudiju komutirajo\xc4\x8dih preslikav pa je njegov glavni prispevek elegantni algebrai\xc4\x8dni pristop. Eden od glavnih Bre\xc5\xa1arjevih rezultatov je re\xc5\xa1itev znamenitega Hersteinovega vpra\xc5\xa1anja o karakterizaciji Liejevih izomorfizmov, ki je bil odprt celih trideset let. Bistvo njegovega pristopa je nova metoda, ki z izredno mo\xc4\x8djo re\xc5\xa1uje problem na visoki abstraktni ravni. To njegovo delo je tudi najbolj cenjeno med matematiki po svetu, saj je s tem uspe\xc5\xa1no zaklju\xc4\x8dil dolgoletna prizadevanja mnogih raziskovalcev. Odmevnost njegovega dela je visoko nadpovpre\xc4\x8dna, saj je bilo njegovo delo v nekaj letih navedeno ve\xc4\x8d kot dvajsetkrat. Nekatera dela pa so \xc5\xbee nastala kot plod njegovega mednarodnega sodelovanja. Njegovo delo je pomembno za razvoj algebrai\xc4\x8dnega pristopa k problemom analize. Pomembno je tudi za razvoj na\xc5\xa1e vrhunske algebre, v kateri smo doslej nekoliko zaostajali za svetovnim vrhom. Najpomembnej\xc5\xa1e pa so Bre\xc5\xa1arjeve metode, ki ga s svojo elegantnostjo in mo\xc4\x8djo uvr\xc5\xa1\xc4\x8dajo med vodilne matematike tega podro\xc4\x8dja v svetu._NEWLINE_Je trenutni predsednik Dru\xc5\xa1tva matematikov, fizikov in astronomov Slovenije (DMFA). 18. junija 2015 so ga izbrali za izrednega \xc4\x8dlana SAZU._NEWLINE_Matej Bre\xc5\xa1ar izvira iz dru\xc5\xbeine matematikov. Tudi o\xc4\x8de Franc in brat Bo\xc5\xa1tjan sta matematika.'